OR ประกาศงบแล้ว เป็นอย่างไร? มาดูกัน
17 ก.พ. 2564

OR ประกาศงบแล้ว เป็นอย่างไร? มาดูกัน /โดย ลงทุนแมน
เมื่อไม่กี่นาทีที่ผ่านมา บริษัท ปตท. น้ำมันและการค้าปลีก จำกัด (มหาชน)
หรือ OR ได้ประกาศผลประกอบการทั้งปี 2563
บริษัท OR มีรายได้ 428,804 ล้านบาท ลดลง 25.7%
ที่รายได้ลดลง ก็เพราะ
1.ราคาขายน้ำมันลดลง
โดยธุรกิจน้ำมันในปี 2563 ของ OR มีรายได้ 398,708 ล้านบาท ลดลง 26.5%
ทุกคนคงรู้ว่าราคาน้ำมันลดลงจากปีที่แล้ว ด้วยธุรกิจของ OR เป็นแบบซื้อมาขายไป ดังนั้นเมื่อราคาน้ำมันที่ซื้อมาลด ราคาขายก็จะลดลงตามด้วย
อย่างไรก็ตามปัจจัยเรื่องราคาขายที่ลดลงอาจไม่ได้มีผลกับกำไรของ OR มากนัก เพราะ ธุรกิจการขายน้ำมันของ OR จะทำกำไรจากส่วนต่างระหว่างราคาซื้อและขาย
2.ปริมาณการขายน้ำมันที่ลดลง
ปัจจัยเรื่องปริมาณจะส่งผลต่อกำไรของ OR มากกว่าปัจจัยแรก โดยปริมาณการขายที่ลดลงในปี 2563 ก็คือ กลุ่มผลิตภัณฑ์น้ำมันอากาศยาน ดีเซล และเบนซิน
แน่นอนว่าเมื่อไม่มีเครื่องบินระหว่างประเทศ ความต้องการน้ำมันอากาศยานก็ลดลง
รวมไปถึงการล็อกดาวน์ในช่วงต้นปี ก็ทำให้ปริมาณการขายน้ำมันดีเซล และเบนซินลดลงด้วย
ก็ต้องดูต่อไปว่าเรื่องที่เกิดขึ้นเป็นเหตุการณ์ครั้งเดียวหรือไม่
ในปี 2563 บริษัท OR มีกำไรสุทธิ 8,791 ล้านบาท ลดลง 19.3%
บริษัทแจ้งว่าเป็นผลมาจากค่าเสื่อมราคา และค่าตัดจำหน่ายที่สูงขึ้นจากการขยายสถานีบริการ และร้านคาเฟ่ อเมซอน รวมถึงการจัดประเภทค่าใช้จ่ายตามมาตรฐานบัญชีใหม่ นอกจากนี้ยังมีผลขาดทุนจากตราสารอนุพันธ์ทางการเงินที่เพิ่มขึ้น
แล้วธุรกิจอื่นนอกจากน้ำมันของ OR รายได้เป็นอย่างไร?
-ธุรกิจ Non-oil เช่น คาเฟ่ อเมซอน และร้านสะดวกซื้อ 16,867 ล้านบาท ลดลง 0.9%
-ธุรกิจต่างประเทศ 21,361 ล้านบาท ลดลง 36.5%
-ธุรกิจอื่น ๆ 1,609 ล้านบาท ลดลง 6.2%
หากเรามาดูเฉพาะในไตรมาสที่ 4 แยกตามกลุ่มธุรกิจจะพบว่า
OR มีรายได้ 109,496 ล้านบาท ลดลง 25.4% เมื่อเทียบกับช่วงเดียวกันของปีที่แล้ว
-ธุรกิจน้ำมัน 101,285 ล้านบาท ลดลง 26.1%
ซึ่งราคาน้ำมันยังอยู่ในระดับต่ำ และน้ำมันอากาศยานยังขายได้น้อยลงเมื่อเทียบกับปีที่แล้ว ในขณะที่ปริมาณการขายกลุ่มเบนซิน และดีเซล ดีขึ้นเกือบเทียบเท่าสถานการณ์ปกติก่อนโควิด 19 แล้ว
ซึ่งในไตรมาสนี้ OR ก็ได้ขยายสถานีบริการน้ำมันเพิ่มขึ้นอีก 86 สถานี
-ธุรกิจ Non-oil 4,618 ล้านบาท เพิ่มขึ้น 1.1%
จริง ๆ แล้ว ธุรกิจอาหาร และเครื่องดื่มที่มีรายได้เพิ่มขึ้นมากถึง 11% จากการขยายเครือข่ายสาขา
แต่สำหรับธุรกิจ Non-oil อื่น ๆ เช่น ร้านสะดวกซื้อ ปรับตัวลดลงจากการบริโภคในประเทศไทยลดลง และการขาดหายไปของนักท่องเที่ยวต่างชาติ
-ธุรกิจต่างประเทศ 4,976 ล้านบาท ลดลง 36.2%
ในไตรมาสนี้ OR มีจำนวนสถานีบริการน้ำมันในต่างประเทศ 337 สาขา เพิ่มขึ้นมา 35 สาขา
ในขณะที่ร้านคาเฟอเมซอนมีจำนวนสาขาอยู่ที่ 265 สาขา เพิ่มขึ้น 45 สาขา
โดยมีปริมาณการขายอยู่ที่ 4.8 ล้านแก้ว ลดลง 6.4%
อย่างไรก็ตามในไตรมาสนี้
OR มี Stock Gain หรือมีกำไรพิเศษจากราคาน้ำมันที่สำรองไว้ถึง 2,539 ล้านบาท ในขณะที่ไตรมาสเดียวกันของปีที่แล้ว มีขาดทุนพิเศษจาก Stock Loss หรือการขาดทุนจากราคาน้ำมันที่สำรองไว้ 1,569 ล้านบาท
นั่นก็แปลว่าเรื่อง Stock Gain มีส่วนสำคัญที่ทำให้กำไรในไตรมาสที่ 4 ของ OR อยู่ที่ 2,923 ล้านบาท เพิ่มขึ้นมากถึง 50% เมื่อเทียบกับไตรมาสเดียวกันในปีที่ผ่านมา
สำหรับความเคลื่อนไหวของหุ้น OR
หลังจากปรับตัวขึ้นไปสูงเป็นเท่าตัวจากราคา IPO
ในวันนี้หุ้น OR ถูกแรงเทขายอย่างหนัก จนปิดตลาดที่ -9.9%
ถึงตรงนี้ เราก็มาติดตามกันว่า ในวันพรุ่งนี้ตลาดจะมองผลประกอบการในปีนี้ของ OR อย่างไร..
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ติดตามลงทุนแมนได้ที่
Website - 
Blockdit - 
Facebook - ลงทุนแมน
Twitter - 
Instagram - 
Line - 
YouTube - 
Spotify - 
Apple Podcasts - 
Soundcloud - 
References
คำอธิบายและวิเคราะห์ของฝ่ายจัดการ ประจำปี สิ้นสุดวันที่ 31 ธ.ค. 2563 บริษัท ปตท. น้ำมันและการค้าปลีก จำกัด (มหาชน)